PATVIRTINTA

Vilkaviškio pradinės mokyklos

direktoriaus 2022 m. rugpjūčio 30 d.

įsakymu Nr. V-99

**MAITINIMO ORGANIZAVIMO VILKAVIšKIO PRADINėje MOKYKLOJE**

**TVARKOS APRAŠAS**

**I skyrius**

**BENDROSIOS NUOSTATOS**

1. Maitinimo organizavimo Vilkaviškio pradinėje mokykloje tvarkos aprašas (toliau – Tvarkos aprašas) reglamentuoja mokinių, kurie ugdosi mokykloje maitinimo organizavimo tvarką ir reikalavimus.

2. Tvarkos aprašo tikslas – užtikrinti sveikatai palankią vaikų mitybą, maisto saugą ir geriausią kokybę, patenkinti mokinių maisto medžiagų fiziologinius poreikius, ugdyti sveikos mitybos įgūdžius.

3. Tvarkos aprašo reikalavimai privalomi mokyklos vadovui, juridiniams ir fiziniams asmenims, teikiantiems vaikų maitinimo ar maisto produktų tiekimo paslaugas.

4. Maitinimo paslaugą mokykloje teikia paslaugos teikėjas (toliau – Teikėjas), pasirinktas Vilkaviškio savivaldybės administracijos direktoriaus sprendimu.

5. Tvarkos apraše vartojamos sąvokos:

5.1. **produktas**– maisto produktas, naudojamas pusryčių, pietų patiekalų gamybai;

5.2.**šiltas maistas –**maistas, patiekiamas kaip karštas patiekalas, iki patiekimo vartoti laikomas ne žemesnėje kaip  + 68° C temperatūroje;

5.3. **pritaikytas maitinimas** – toks maitinimas, kuris užtikrina tam tikro sveikatos sutrikimo (alergija tam tikriems maisto produktams, virškinimo sistemos ligos ar remisinės jų būklės ir kt.) nulemtus, mokinio individualius maisto medžiagų ir energijos poreikius, parenkant toleruojamus maisto produktus, jų gamybos būdą, konsistenciją ir valgymo režimą, ir yra raštiškai rekomenduojamas gydytojo;

5.4. **tausojantis patiekalas** – šiltas maistas, pagamintas maistines savybes tausojančiu gamybos būdu: virtas vandenyje ar garuose, troškintas, pagamintas konvekcinėje krosnelėje, keptas įvyniojus popieriuje ar folijoje. Tausojantiems patiekalams nepriskiriami tarkuotų bulvių patiekalai;

5.5. **valgiaraštis** – patiekiamų vartoti dienos maisto produktų ir patiekalų sąrašas;

5.6. **maisto davinys** – lengvai paruošiami arba paruošti vartoti maisto produktai ar patiekalai, kurie išduodami tam tikram laikotarpiui pagal sveikatos apsaugos ministro nustatytas vidutines rekomenduojamas paros normas ir yra supakuoti, kad būtų galima saugiai nešti, vežti ar kitaip transportuoti.

5.7. Kitos Tvarkos apraše vartojamos sąvokos atitinka kituose teisės aktuose vartojamas sąvokas.

**II skyrius**

**MAITINIMO ORGANIZAVIMO BENDRIEJI REIKALAVIMAI**

6. Už mokinių maitinimo organizavimą yra atsakingas direktorius, už jo vykdymą – direktoriaus paskirti asmenys. Direktorius, vadovaudamasis Lietuvos Respublikos socialinės paramos mokiniams įstatymu, Lietuvos Respublikos sveikatos apsaugos ministro 2011 m. lapkričio 11 d. įsakymu Nr. V-964 „Dėl maitinimo organizavimo ikimokyklinio ugdymo, bendrojo ugdymo mokyklose ir vaikų socialinės globos įstaigose tvarkos aprašo patvirtinimo“ (Lietuvos Respublikos sveikatos apsaugos ministro 2018 m. balandžio 10 d. įsakymo Nr. V-394 redakcija, su vėlesniais pakeitimais), Vilkaviškio rajono savivaldybės tarybos 2021 m. balandžio 30 d. sprendimu Nr. B-TS-745 ,,Dėl mokinių nemokamo maitinimo tvarkos Vilkaviškio rajono savivaldybės mokyklose tvarkos aprašo patvirtinimo“ bei šiuo Tvarkos aprašu ir tarpusavio su maitinimą teikiančiomis mokyklomis sudarytomis sutartimis (toliau – Sutartis), nustato maitinimo laiką ir tvarką mokykloje, skelbia viešai bei prižiūri, kad jos būtų laikomasi.

 7. Sudarant Sutartis dėl mokinių maitinimo paslaugų teikimo mokykloje Sutartyje turi būti numatyta atsakomybė už maitinimo organizavimo patalpų ir įrenginių higienos ir šio Tvarkos aprašo reikalavimų užtikrinimą, gaisrinės saugos reikalavimus, maitinimo proceso organizavimo metu susidariusių buitinių atliekų tvarkymą, patalpose esančių vandentiekio, kanalizacijos, elektros, vėdinimo sistemų priežiūrą. Sutartis nesudaroma su maitinimo paslaugos teikėju, kuris įtrauktas į nepatikimų maisto tvarkymo subjektų sąrašą, skelbiamą Valstybinės maisto ir veterinarijos tarnybos interneto svetainėje. Dėl mokinio maitinimo iš namų atsineštu maistu, už maisto saugą ir kokybę atsako mokinio atstovai pagal įstatymą.

 8. Mokinių maitinimas organizuojamas mokyklos valgyklose, sudarant sąlygas kiekvienam mokiniui pavalgyti prie stalo, laikantis nustatytų maisto saugos ir maisto tvarkymo bei patalpų higienos reikalavimų. Esant karantinui, ekstremaliai situacijai ar ekstremaliam įvykiui, mokinių srautų valdymas ir mokinių maitinimo organizavimas mokyklos valgykloje vykdomas pagal Lietuvos Respublikos sveikatos apsaugos ministerijos rekomendacijas*.*

9. Maitinimo paslaugos mokykloje teikiamos kiekvieną dieną, atsižvelgiant į mokyklos specifiką, vidaus tvarką, išskyrus poilsio, švenčių dienas bei mokinių atostogų dienas. Atskirais atvejais, iš anksto suderinus su maitinimo paslaugos teikėju, gali būti organizuojamas maitinimas poilsio, švenčių ir mokinių atostogų dienomis mokyklos organizuojamų renginių (olimpiadų, konkursų, konferencijų, stovyklų ir kitų renginių) dalyviams.

10. Mokykloje organizuojami pietūs, kurių metu mokiniai turi gauti 30–35 procentus pagal amžiaus grupes rekomenduojamo paros maisto raciono kaloringumo (jei mokiniai maitinimų metu turi galimybę patys įsidėti maisto, šio punkto nuostatos netaikomos).

11. Mokinių maitinimui mokykloje draudžiamos naudoti šios maisto produktų grupės: bulvių, kukurūzų ar kitokie traškučiai, kiti riebaluose virti, skrudinti ar spraginti gaminiai; saldainiai; šokoladas ir jo gaminiai; valgomieji ledai; pieno produktai ir konditerijos gaminiai su glajumi, glaistu, šokoladu ar kremu; kramtomoji guma; gazuoti gėrimai; energiniai gėrimai; nealkoholinis alus, sidras ir vynas; gėrimai ir maisto produktai, pagaminti iš (arba kurių sudėtyje yra) kavamedžio pupelių kavos ar jų ekstrakto; cikorijos, gilių ar grūdų gėrimai (kavos pakaitalai); kisieliai; sultinių, padažų koncentratai; padažai su spirgučiais; šaltai, karštai, mažai rūkyti mėsos gaminiai ir mėsos gaminiai, kurių gamyboje buvo naudojamos rūkymo kvapiosios medžiagos(jie leidžiami organizuojamų vasaros stovyklų metu ar sudarant maisto davinius į namus); rūkyta žuvis; konservuoti mėsos ir žuvies gaminiai (jie leidžiami organizuojamų vasaros stovyklų metu ar sudarant maisto davinius į namus); strimelės, pagautos Baltijos jūroje; nepramoninės gamybos konservuoti gaminiai; mechaniškai atskirta mėsa, žuvis ir maisto produktai, į kurių sudėtį įeina mechaniškai atskirta mėsa ar žuvis; subproduktai ir jų gaminiai (išskyrus liežuvius ir kepenis); džiūvėsėliuose volioti ar džiūvėsėliais pabarstyti kepti mėsos, paukštienos ir žuvies gaminiai; maisto papildai; maisto produktai, pagaminti iš genetiškai modifikuotų organizmų (toliau – GMO), arba maisto produktai, į kurių sudėtį įeina GMO; maisto produktai, į kurių sudėtį įeina iš dalies hidrinti augaliniai riebalai *.*

12. Mokiniams maitinti rekomenduojami šie maisto produktai: daržovės, vaisiai, uogos ir jų patiekalai; grūdiniai (viso grūdo gaminiai, kruopų produktai, duonos gaminiai); ankštinės daržovės; pienas ir pieno produktai (rauginti pieno gaminiai, po rauginimo termiškai neapdoroti); kiaušiniai; liesa mėsa (neužšaldyta); žuvis ir jos produktai (neužšaldyti); aliejai; turi būti mažiau vartojama gyvūninės kilmės riebalų: kur įmanoma riebi mėsa ir mėsos gaminiai turi būti keičiami liesa mėsa, paukštiena, žuvimi ar ankštinėmis daržovėmis; geriamasis vanduo ir natūralus mineralinis bei šaltinio vanduo. Maisto davinius sudaryti rekomenduojami maisto produktai: daržovės; vaisiai; grūdiniai (viso grūdo gaminiai, kruopos, kruopų produktai, duonos gaminiai ir kt.); ankštinės daržovės; pienas ir pieno produktai (rauginti pieno gaminiai, po rauginimo termiškai neapdoroti); kiaušiniai; riešutai; liesa mėsa; žuvis ir jos produktai; aliejai; sultys; sriubos; geriamasis vanduo ir natūralus mineralinis bei šaltinio vanduo (tik išvykoms). Draudžiama maisto davinius išvykoms sudaryti iš greitai gendančių maisto produktų. Sudarant maisto davinius ilgesniam laikui (pvz., karantino metu) rekomenduojama keisti maisto davinių sudėtį, atsižvelgiant į maisto davinius gaunančių vaikų poreikius.

13. Patiekalų gaminimo ir patiekimo reikalavimai:

13.1. patiekiamas šiltas maistas turi būti gaminamas ir patiekiamas tą pačią kalendorinę dieną;

13.2. patiekiamas maistas turi būti kokybiškas, įvairus ir atitinkantis teisės aktais nustatytus saugos reikalavimus;

13.3. pirmenybė teikiama maistines savybes tausojantiems patiekalų gamybos būdams. Maisto pervirimas, perkepimas, prideginimas draudžiamas;

13.4. gaminant maistą neturi būti naudojami prieskonių mišiniai, kurių sudėtyje yra maisto priedų;

13.5. jei patiekalui gaminti naudojama malta mėsa ar žuvis ir virtuvėje yra sąlygos ją sumalti, ji turi būti malama patiekalo gaminimo dieną;

13.6. kiekvieną dieną turi būti patiekta daržovių ir vaisių, rekomenduojama sezoninių, šviežių. Rekomenduojama, kad vaisiai būtų tiekiami papildomo maitinimo metu;

13.7. kiekvieną dieną turi būti patiektas patiekalas iš augalinės kilmės maisto produktų;

13.8. daržovių (išskyrus bulves) ar vaisių garnyras turi sudaryti ne mažiau kaip 1/3 patiekalo svorio (jei vaikai ir mokiniai maitinimo metu turi galimybę patys įsidėti maisto, šio papunkčio nuostatos netaikomos);

13.9. tas pats patiekalas neturi būti tiekiamas dažniau nei kartą per savaitę, išskyrus gėrimus, garnyrus ir šaltus užkandžius (reikalavimas netaikomas pritaikyto maitinimo valgiaraščiams);

13.10. karštas pietų patiekalas turi būti iš daug baltymų turinčių produktų (mėsa, paukštiena, žuvis, kiaušiniai, ankštinės daržovės, pienas ir pieno produktai) ir angliavandenių turinčių produktų. Su karštu patiekalu turi būti patiekiamas daržovių (išskyrus bulvių) ar vaisių garnyras;

13.11. valgymo metu ant stalų neturi būti padėta druskos, cukraus, pipirų, garstyčių;

13.12. pienas ir kiti gėrimai mokiniams neteikiami šalti, rekomenduojama temperatūra ne žemesnė kaip 15oC;

13.13. rekomenduojama, atsižvelgiant į sezoniškumą keisti patiekalus ar jų žaliavas šviežiais (pvz., raugintų kopūstų sriubą į šviežių kopūstų sriubą, burokėlių sriubą į šaltibarščius ir pan.).

14. Mokykloje sudarytos higieniškos sąlygos nemokamai atsigerti geriamo vandens (rekomenduojama kambario temperatūros). Vandeniui atsigerti turi būti naudojami asmeninio naudojimo arba vienkartiniai puodukai, stiklinaitės ar buteliukai.

15. Draudžiama naudoti susidėvėjusius, ištrupėjusius, įskilusius, apdaužytais kraštais indus bei aliumininius įrankius ir indus.

16. Mokyklos valgykloje matomoje vietoje turi būti skelbiama:

16.1. einamosios savaitės valgiaraščiai;

16.2. maisto pasirinkimo piramidės, plakatai ar kita sveiką mitybą skatinanti informacija;

16.3. Valstybinės maisto ir veterinarijos tarnybos Marijampolės departamento Vilkaviškio skyriaus telefono linijos numeris (skambinti maitinimo organizavimo klausimais).

17. Mokykla gali dalyvauti Vaisių ir daržovių bei pieno ir pieno produktų vartojimo skatinimo vaikų ugdymo įstaigose programose, finansuojamose Europos Sąjungos ir Lietuvos Respublikos valstybės biudžeto lėšomis.

 18. Suaugusiems asmenims, besimaitinantiems mokyklos valgykloje, neturi būti pateikiami šio Tvarkos aprašo reikalavimų neatitinkantys maisto produktai ar patiekalai mokinių maitinimo metu.

**III SKYRIUS**

**NEMOKAMO MAITINIMO ORGANIZAVIMAS**

19. Nemokamo maitinimo išlaidų rūšys ir finansavimas:

19.1. išlaidos produktams (įskaitant prekių pirkimo pridėtinės vertės mokestį), kai mokiniai maitinami nemokamai, finansuojamos iš tikslinės dotacijos Savivaldybės biudžetui;

19.2. patiekalų gamybos išlaidos (maitinimo paslaugos teikėjo darbuotojų, tiesiogiai susijusių mokinių nemokamo maitinimo teikimu, darbo užmokestis, valstybinio socialinio draudimo įmokos, komunalinių paslaugų, ryšių, transporto išlaidos) finansuojamos iš Savivaldybės biudžeto lėšų.

20. Einamaisiais metais nepanaudotos šio Tvarkos aprašo 19.1 papunktyje nurodytoms išlaidoms finansuoti skirtos tikslinės dotacijos gali būti skiriamos papildomai išlaidoms produktams.

21. Nemokamam maitinimui skirtiems produktams įsigyti vienai dienai vienam mokiniui (įskaitant prekių pirkimo pridėtinės vertės mokestį), vadovaujantis Lietuvos Respublikos sveikatos apsaugos ministro patvirtintu reikalingų produktų rinkinių sąrašu pagal mokinių amžiaus grupes.

22. Lėšų, skiriamų vienai dienai vieno mokinio nemokamo maitinimo produktams įsigyti (įskaitant pirkimo pridėtinės vertės mokestį) dydis ir patiekalų gamybos dydis tvirtinamas Vilkaviškio rajono savivaldybės administracijos direktoriaus įsakymu.

23. Mokiniams vietoj nemokamo maitinimo pinigai neišmokami.

24. Mokiniui sergant ar dėl kitų priežasčių nelankant mokyklos, nemokamas maitinimas neteikiamas ir nekompensuojama už praėjusį laikotarpį.

25. Mokinių nemokamą maitinimą administruoja Vilkaviškio rajono savivaldybės administracijos Socialinės paramos skyrius.

26. Mokiniams, kurie mokosi pagal pradinio ugdymo programą pirmoje ar antroje klasėje, nemokami pietūs skiriami be atskiro vieno iš mokinio tėvų, globėjų ar kitų bendrai gyvenančių pilnamečių asmenų kreipimosi. Jeigu šios paramos poreikio nėra, vienas iš mokinio tėvų, globėjų ar kitų bendrai gyvenančių pilnamečių asmenų gali informuoti (tiesiogiai, paštu arba elektroninio ryšio priemonėmis) Vilkaviškio pradinės mokyklos administraciją apie šios paramos atsisakymą, nurodydamas mokinio vardą, pavardę, asmens kodą (jeigu nėra asmens kodo, – gimimo datą) ir patvirtindamas, kad atsisako gaunamos paramos. Jeigu atsisakius paramos atsirado jos poreikis, vienas iš mokinio tėvų, globėjų ar kitų bendrai gyvenančių pilnamečių asmenų gali kreiptis (tiesiogiai, paštu arba elektroninio ryšio priemonėmis) į mokyklos, kurioje mokinys mokosi administraciją dėl šios paramos skyrimo, nurodydamas mokinio vardą, pavardę, asmens kodą (jeigu nėra asmens kodo, – gimimo datą) ir datą, nuo kada parama turi būti skiriama.

27. Mokiniams, kurie mokosi pagal pradinio ugdymo programą pirmoje ar antroje klasėje, nemokami pietūs skiriami nuo mokslo metų pradžios iki mokslo metų ugdymo proceso pabaigos pagal mokinių sąrašą. Šį sąrašą iki kiekvienų kalendorinių metų rugpjūčio 20 dienos sudaro, patvirtina ir pateikia (tiesiogiai, paštu arba elektroninio ryšio priemonėmis, pasirašytą saugiu elektroniniu parašu) Mokyklos administracija Vilkaviškio rajono savivaldybės administracijos Socialinės paramos skyriui.

28. 3–4 klasių mokiniams nemokamas maitinimas skiriamas atsižvelgiant į šeimos pajamas.

29. Mokykla, gavusi iš Socialinės paramos skyriaus sprendimą dėl nemokamo maitinimo skyrimo mokiniui, maitinimą skiria kitą dieną po sprendimo gavimo.

30. Mokiniams nemokamas maitinimas teikiamas mokslo metais, bet ne ilgiau nei vyksta ugdymo procesas.

31. Mokyklos administracija, gavusi informaciją iš pedagogų, socialinio pedagogo ir (ar) bendruomenės atstovų apie tai, kad nemokamas maitinimas mokiniui galimai reikalingas, bet pareiškėjas nesikreipė dėl nemokamo maitinimo, informuoja mokinio gyvenamosios vietos savivaldybės administraciją dėl poreikio įvertinti bendrai gyvenančių asmenų ar vieno gyvenančio asmens gyvenimo sąlygas ir teikti nemokamą maitinimą.

32. Mokiniui pakeitus mokyklą, mokyklos administracija ne vėliau kaip kitą darbo dieną po mokyklos pakeitimo dienos pateikia (tiesiogiai, paštu arba elektroninėmis ryšio priemonėmis, pasirašytomis saugiu elektroniniu parašu) laisvos formos pažymą apie mokinio teisę gauti nemokamą maitinimą ir informuoja pareiškėjo gyvenamosios vietos savivaldybės administraciją apie tai, kad mokinys pakeitė mokyklą (informuojant nurodomas mokinio vardas, pavardė, asmens kodas (jeigu nėra asmens kodo, – gimimo data), naujos mokyklos pavadinimas ir data, nuo kurios mokinys pakeitė mokyklą). Mokiniui nemokamas maitinimas naujoje mokykloje pradedamas teikti nuo kitos darbo dienos, kai pažyma buvo gauta mokykloje.

33. Mokslo metais mokiniams, vykstantiems į ekskursijas, nemokami pietūs gali būti teikiami sauso maisto daviniais. Klasės mokytojas prieš 7 dienas informuoja socialinį pedagogą dėl poreikio gauti sauso maisto davinius.

34. Nemokamas maitinimas vasaros atostogų metu teikiamas mokyklos organizuojamose mokinių vasaros poilsio stovyklose.

35. Karantino, ekstremalios situacijos, ekstremalaus įvykio ar kito įvykio laikotarpiu, jei tuo metu sustabdomas mokinių nemokamo maitinimo paslaugų teikimas, gali būti išduodami maisto daviniai.

36. Nemokamas maitinimas mokiniams teikiamas toje mokykloje, kurioje jie mokosi, nepriklausomai nuo jų gyvenamosios vietos.

**IV SKYRIUS**

**MOKYKLOS FUNKCIJOS ORGANIZUOJANT MOKINIŲ NEMOKAMĄ MAITINIMĄ**

37. Mokyklos administracija užtikrina nemokamų pietų teikimą šio Aprašo 27 punkte nurodytiems mokiniams.

38. Mokyklos vadovas įsakymu skiria socialinį pedagogą, atsakingą už mokinių nemokamo maitinimo organizavimą mokykloje.

39. Mokyklos vadovas patvirtina nemokamo maitinimo organizavimo mokykloje tvarką.

40. Mokykloje mokinių nemokamo maitinimo registravimo žurnalą Socialinės paramos šeimai informacinėje sistemoje (SPIS) pildo ir nemokamo maitinimo apskaitą tvarko vadovo paskirtas socialinis pedagogas. Duomenys apie einamojo mėnesio mokinių nemokamą maitinimą suvedami iki kito mėnesio 3 dienos. Savivaldybės Apskaitos skyriui nemokamo maitinimo ataskaitos pateikiamos iki kito mėnesio 3 dienos.

41. Mokyklos vadovas, apsvarstęs mokyklos bendruomenėje (su mokytojais, mokiniais, mokinių tėvais), prireikus gali teikti pasiūlymą Administracijos direktoriui dėl nemokamo maitinimo nutraukimo, kai mokiniai, kuriems paskirtas nemokamas maitinimas, atsisako valgyti ar kitaip ignoruoja nemokamą maitinimą.

42. Pasikeitus duomenims (ugdymo įstaigos informacijai), paskirtas atsakingas darbuotojas teikia ataskaitų patikslinimus.

43. Mokinių maitinimas organizuojamas mokyklos 1 ir 2 korpusų valgyklose, sudarant sąlygas kiekvienam mokiniui pavalgyti, laikantis nustatytų maisto saugos ir maisto tvarkymo reikalavimų.

44. Klasių mokytojai kiekvieną dieną po pirmos pamokos lankomumo žurnale pažymi į mokyklą neatvykusius mokinius, kuriems paskirtas nemokamas maitinimas.

45. Kiekvieną ugdymo proceso organizavimo dieną 9.00 val. į valgyklas nurodytu telefono numeriu pateikiama informacija apie nemokamą maitinimą gaunančių mokinių skaičių.

46. Mokiniai valgo per ilgąsias pertraukas: po 3 pamokų valgo 1 ir 2 klasių mokiniai, po 4 pamokų – 3 ir 4 klasių mokiniai.

47. Mokyklos (1 ir 2 korpusų) valgyklos dirba 9.00 val. – 13.00 val.

48. Per pertraukas, pagal patvirtintą grafiką, valgyklose budi pedagogai, kurie atsakingi už tvarką ir valgančių mokinių drausmę valgykloje.

49. Mokyklos vadovo įsakymu paskirtas visuomenės sveikatos priežiūros specialistas ne rečiau kaip vieną kartą per savaitę pildo ,,Valgiaraščio ir mokinių maitinimo atitikties“ žurnalą. Nustačius neatitikimų, mokyklos visuomenės sveikatos priežiūros specialistas nedelsdamas raštu apie tai informuoja maitinimo paslaugos teikėją ir pranešimo kopiją pateikia mokyklos direktoriui. Maitinimo paslaugos teikėjas atsakingas, kad nustatyti mokinių maitinimo organizavimo trūkumai būtų pašalinti tą pačią dieną.

**V SKYRIUS**

**MOKINIŲ MAITINIMO VALGIARAŠČIŲ SUDARYMO REIKALAVIMAI**

50. Mokinių maitinimo valgiaraščiai sudaromi atsižvelgiant į Lietuvos Respublikos sveikatos apsaugos ministerijos rekomenduojamas paros energijos ir maistinių medžiagų normas vaikams bei į vaikų buvimo įstaigoje trukmę. Valgiaraščių energinė ir maistinė vertė nuo normų gali nukrypti ne daugiau nei penkis procentus.

51. Mokykloje valgiaraščiai nesudaromi, juos pateikia paslaugos Teikėjas, kuriuos reikia mokyklos vadovui suderinti.

52. Pagal gydytojų rekomendacijas (forma Nr. E027-1) gali būti organizuojamas pritaikytas maitinimas mokiniams, turintiems sveikatos sutrikimų.

53. Mokykloje pietų metu yra patiekiami karštieji patiekalai: tausojantis patiekalas ir patiekalas, pagamintas tik iš augalinės kilmės maisto produktų. Valgiaraščiuose šie patiekalai ar patiekalas (jei tausojantis patiekalas yra pagamintas tik iš augalinės kilmės maisto produktų) pažymimi žodžiu „Tausojantis“ ir (ar) „Augalinis“. Jei pietų metu tiekiamas tik vienas karštasis pietų patiekalas, ne mažiau kaip pusė į pietų valgiaraščius (15 dienų) įtrauktų karštųjų pietų patiekalų yra tausojantys ir (ar) patiekalai, pagaminti tik iš augalinės kilmės maisto produktų.

54. Jei mokykla dalyvauja programoje „Pienas vaikams“ ir (ar) vaisių vartojimo skatinimo mokykloje programoje, šių programų maisto produktai į valgiaraščius neįtraukiami.

**VI SKYRIUS**

**BAIGIAMOSIOS NUOSTATOS**

55. Kiti Teikėjo ir mokyklos susitarimai dėl maitinimo organizavimo mokykloje reglamentuoti mokinių ir darbuotojų maitinimo sutartyse.

56. Mokykla rūpinasi mokinių nemokamo maitinimo sąlygų sudarymu, teikia siūlymus nemokamą maitinimą vykdančiai įmonei.

57. Šio Aprašo vykdymo kontrolę atlieka mokyklos direktorius, direktoriaus pavaduotojas ūkiui, vyr. finansininkas.

58. Su šiuo Aprašu mokyklos bendruomenė supažindinama viešai, paskelbus šį Aprašą mokyklos tinklalapyje <https://vilkaviskiopradine.lt/>. Aprašas gali būti keičiamas, pasikeitus teisės aktams, įstatymams ir panašiai.

\_\_\_\_\_\_\_\_\_\_\_\_\_\_\_\_\_